दिनदहाड़े हथियार लेकर बैंक में घुसा लुटेरा, चंद मिनट में कैश लेकर फरार; CCTV में दिखा
Punjab Amritsar PNB Bank Robbery Case - पंजाब के अमृतसर में गुरुवार को दिनदहाड़े लुटेरों ने पंजाब नेशनल बैंक (PNB) के अंदर घुसकर लूट की वारदात को अंजाम दिया।
पंजाब के अमृतसर में गुरुवार को दिनदहाड़े लुटेरों ने पंजाब नेशनल बैंक (PNB) के अंदर घुसकर लूट की वारदात को अंजाम दिया। सफेद रंग की स्कूटी पर आए 2 लुटेरे चंद मिनटों में बैंक से 22 लाख रुपए लूटकर फरार हो गए। यह पूरी घटना बैंक के अंदर लगे सीसीटीवी में कैद हो गई। वारदात के बाद मौके पर पहुंची पुलिस ने सीसीटीवी फुटेज कब्जे में लेकर छानबीन शुरू कर दी।
घटना अमृतसर के पॉश इलाकों में शुमार रानी का बाग में हुई। यहां दोपहर 12:09 बजे दो लुटेरे स्कूटी पर पंजाब नेशनल बैंक के बाहर पहुंचे। पुलिस के मुताबिक एक लुटेरा बाहर ही खड़ा रहा। जबकि दूसरा नकाबपोश बैंक के अंदर गया। उसने पीली टीशर्ट और टोपी पहन रखी थी।
कैशियर को खुद दिया सफेद रंग का लिफाफा
बैंक के अंदर घुसे लुटेरे ने हाथ में पिस्टल ले रखी थी। वह सीधे कैशियर की विंडो के बाहर पहुंचा और वहां बैठे कर्मचारी को पिस्टल दिखाते हुए धमकाया। इसके बाद उसने कैशियर को सफेद रंग का लिफाफा पकड़ाते हुए सारा कैश उसमें डालने को कहा। कैश विंडो पर उस समय तकरीबन 22 लाख रुपए रखे हुए थे। कैशियर ने सारी रकम लिफाफे में डाल दी, जिसे उठाकर लुटेरा बैंक से बाहर निकल गया।
नकाबपोश लुटेरा जितने समय बैंक के अंदर रहा, पिस्टल को हवा में घुमाकर बैंक कर्मचारियों और दूसरे लोगों को गोली मारने की धमकियां देता रहा।
स्कूटी पर पठानकोट का नंबर
वारदात की सूचना मिलने के बाद मौके पर पहुंचे पुलिस अफसरों ने बताया कि जिस स्कूटी पर दोनों लुटेरे आए थे, वह सफेद रंग की थी। उस पर पठानकोट का नंबर लगा था। अमृतसर के DCP इन्वेस्टिगेशन मुखविंदर सिंह ने बताया कि अमृतसर और आसपास के जिलों की पुलिस को वारदात में इस्तेमाल स्कूटी के बारे में अलर्ट कर दिया है। DCP ने लुटेरों को जल्द पकड़ लेने का दावा भी किया।
बैंक में कोई गार्ड नहीं
अमृतसर के रानी का बाग स्थित PNB की जिस ब्रांच में लूट की वारदात हुई, उसी के फर्स्ट फ्लोर पर PNB का क्षेत्रीय कार्यालय भी है। इसके बावजूद बैंक में कोई सिक्योरिटी गार्ड नहीं था। PNB से महज 10 कदम की दूरी पर इंडियन ओवरसीज बैंक की ब्रांच है जहां सिक्योरिटी गार्ड तैनात रहता है।
100 मीटर दूर DCP दफ्तर
PNB की जिस ब्रांच में वारदात हुई, वहां से 100 मीटर की दूरी पर अमृतसर पुलिस कमिश्नरेट के DCP (लॉ एंड ऑर्डर) परमिंदर सिंह भंडाल और 500 मीटर की दूरी पुलिस कमिश्नर (CP) जसकरण सिंह का दफ्तर है। इस सड़क पर हमेशा चहल-पहल रहती है जिसका लुटेरों ने फायदा उठाया।